Povodom Svjetskog dana vode - akcija 'Hodom do vode'
U manifestaciji solidarnosti sa svima koji danomice prehodaju kilometre do pitke vode, na ovogodišnji Svjetski dan vode, građani 11 ame
Otkako su Ujedinjeni narodi proglasili 22. ožujka Svjetskim danom vode, 1993. godine, svake godine diljem svijeta održava se sve više kampanja i inicijativa s ciljem privlačenja pažnje na problem nedostatka pitke vode u mnogim dijelovima svijeta. Kako izvješćuje Faiza Elmasry, ove godine, tisuće Amerikanaca odlučili su se na dodatni korak – ustvari mnogo dodatnih koraka – u tom cilju, sudjelujući u inicijativi "Hodom do vode". Za milijune ljudi u svijetu, pitka voda je na dohvatu ruke, otvaranjem najbliže slavine. No, drugim milijunima, ona je udaljena sat ili više hoda. U manifestaciji solidarnosti s ovim potonjima, na ovogodišnji Svjetski dan vode, građani 11 američkih gradova također će hodati do vode. "Akcije "Hodom do vode" simbolički pokazuju kako milijuni žena i djece svaki dan hodaju kilometrima do najbližeg izvora vode, kako je to dio njihove svakidašnjice." Tako kaže Peter Thum, koji je postao u potpunosti svjestan problema vode tijekom devedesetih godina prošlog stoljeća, dok je radio u Africi kao poslovni konzultant. Godine 2002, on i njegov kolega sa studija Jonathan Greenblatt osnovali su kompaniju za flaširanje vode nazvanu Ethos i povezali se s nevladinim organizacijama koje podržavaju projekte vodoopskrbe u svijetu. Prošle godine, tvrtku Ethos je otkupio Starbucks, lanac kafića s vlastitom dobavom i prženjem kave, koji snažno podržava ekološki prihvatljiv uzgoj kave. Pod novom upravom, Ethos je pokrovitelj akcije "Hodom do vode", za koju Jonathan Greenblatt očekuje da će ostvariti najveću mobilizaciju javnosti u povijesti Svjetskog dana vode: "Pridružuju nam se i članovi različitih drugih organizacija - lokalnih podružnica Kluba Rotary, studentskih skupina poput organizacije Net Impact, neprofitnih organizacija poput "Water for People" i slično. Sve se te organizacije, odnosno njihovo članstvo okupljaju sa zajedničkim ciljem sudjelovanja u 'hodanju do vode'." Sudionici akcije sudjelovat će u hodovima na rutama dužine 3 do 5 kilometara, ovisno o gradu, a mnogi će pritom nositi i vrčeve za vodu, simbolizirajući svoj cilj. Peter Thum kaže da je skretanje pažnje javnosti na problem opskrbe vodom prvi korak za nalaženju rješenja za taj problem: "Pogledajte na našem websajtu – worldwaterday2006.org - prikaze svjetske krize opskrbe vodom iz kojih se može mnogo saznati. Isto tako, mogu se poslati elektroničke razglednice prijateljima i poznanicima da im se obrati pažnja na problem vode. Može se i prijaviti za sudjelovanje u 'hodanju do vode' ili za organiziranje takve akcije u vlastitoj sredini. Čak se može i virtuelno sudjelovati u 'hodanju do vode'." Jonathan Greenblatt kaže da akcija "Hodom do vode" nije jednokratna kampanja. Ona je početak godišnje tradicije koja će pojedincima pružiti jedinstvenu priliku da osobno igraju aktivnu ulogu u ublažavanju krize s vodom u svijetu.